
Tritikálé fenológiai jellemzése tenyészedényes kísérletben

A kalászos gabonafélék közül a tritikálé térhódítása nemcsak a gabonatermő táblákon, de a homoktalajokon is megtörtént. A magas szintű tritikálé nemesítésnek köszönhetően, kiváló fajták jöttek létre. Munkánk során a Titán nevű tritikálé fajtát használtuk fel vetőmagként. Kiemelkedő alkalmazkodóképességű, gazdaságosan termelhető. Erőteljes gyökér- és szárnövekedése hozzájárul aszály- és hősokk tűrő képességéhez.
Kísérletünk a Nyíregyházi Egyetem Bemutatókertjében volt beállítva 2021-2022, 2022-2023 és 2023-2024-es években. Megfigyelésünk célja az volt, hogy tenyészedényes kisparcellás kísérletben, eltérő vetésidők mellett 6 ismétlésben, három különböző növényfelvételezési időpontban megvizsgáljuk a tritikálé növénymagasságát, gyökérhosszúságát, kalászszámát, magszámát, magtömegét és ezermagtömegét.
A kísérleti eredményeinkből megállapítható, hogy a tritikálé vegetatív és generatív termésképzés vonatkozásában egyértelmű összefüggést mutatott a vetési idővel. A korai vetésidőben, már a tél beállta előtt jelentős föld feletti biomassza képződött. Ez a növekedési előny a tenyészidő folyamán végig megmaradt a betakarításig.
A gyökérhosszúság tekintetében elmondható, hogy szintén a korai vetésidőben mértük a leghosszabb gyökereket. Ahogy a vetésidő tolódott, úgy csökkent a gyökérhosszúság is, de betakarításig nem volt olyan intenzív, mint a növénymagasság esetében.
A generatív terméselemekre is hatást gyakorolt a vetési idő. A tritikálé az őszi kalászos gabonafélék közül az egyik legérzékenyebb a vetési időre. Az optimális vetésidő után elvégzett vetések termésképző elemei szignifikánsan elmaradnak az optimális időben elvetettektől. Méréseink során kiderült, hogy a kalászszám átlaga állandó, konstans. A vetési idő szignifikáns különbséget eredményezett a magszámban, a magtömegben és az ezermagtömegben is, mivel a p-érték minden esetben kisebb, mint 0,05. A kísérlet is igazolta a szakirodalomban gyakran hangoztatott véleményt, mely szerint az optimális vetési idő az egyik legfontosabb eleme a vetéstechnológiának, mely még az időjárás kedvezőtlen hatásainak enyhítésében is jelentős szerepet játszik. A gyenge termékenységű talajok fenntartható talajhasználatban egyre inkább előtérbe kerül a tritikálé termesztése az intenzív biomassza produkció révén. Agrotechnikai jelentőségét növeli az a tény, hogy télállóképessége, szárszilárdsága és növényi kórokozókkal és kártevőkkel szembeni rezisztenciája kiemelkedő.



